Jesu o ne a bua ka “mogwebi yo o tsamayang a batla diperela tse dintle.” (Mathaio 13:45) Buka ya Tshenolo le yone e bua ka “bagwebi ba ba tsamayang” ba dilo tse ba di rekisang di akaretsang maje a a tlhokegang, sei, logong lo lo nang le lonko lo lo monate, lonaka lwa tlou, sinamone, maswalo le setswaiso sa India. (Tshenolo 18:11-13) Dilwana tseno tse ba di rekisang di tswa gaufi le ditsela tsa kgwebo tse di yang kwa botlhaba jwa Palesetina. Logong lo lo nang le lonko lo lo monate lo ne lo tswa kwa India. Diperela tse di tlhwatlhwakgolo di ne di ka bonwa kwa Kgogometsong ya Peresia le kwa Lewatleng le Lehibidu mme go ya ka mokwadi wa buka ya Periplus Maris Erythraei, di ne di ka bonwa gaufi le Muziris le kwa Sri Lanka. Go ka direga gore diperela tsa Lewatle la India e ne e le tsa maemo a kwa godimo e bile di tura.